钦定古今图书集成/明伦汇编/官常典/第617卷 > 孔镛
## 钦定古今图书集成/明伦汇编/官常典/第617卷 > 孔镛

按《广东通志》：“镛字昭文，长洲人。登进士，先仕连山县，
成化二年，超擢高州知府，连邑如失父母。先时西寇
侵境，土寇蜂起。镛至，亲擐甲胄，督率民兵，前后擒斩
贼首四百七十馀名颗，夺还被掳男妇四百五十二
口。设法招抚残贼男妇九千七百一十四口，民畏威
怀德。又立社学于府门右，训诲官民弟子。城外木栅”，
寇时骚犯。筑土垣以易之，民席保障。寻升广东按察
副使，赐玺书，仍守其地。尝单骑抵贼营，示以祸福，许
以自新，贼皆感泣，焚巢而降焉。于是剧盗梁定侯等，
闻风招抚，处之内地，令耕守以备他盗。在高四年，囹
圄虚空，及以忧去，军民泣送至千里外。琼山丘濬为
传其行。